
A képalkotó mesterséges intelligencia művészetterápiás alkalmazása gyermekek körében

Kulcsszavak: művészetterápia; mesterséges intelligencia; önértékelés; jóllét;
Bevezetés: A művészetterápia hatékony eszköz a gyermeki önértékelés és jóllét
fejlesztésében. A képalkotó mesterséges intelligencia (MI) új lehetőséget jelent ezen a
területen, mivel egyszerűsége és non-konvencionális jellege csökkentheti az alkotással
kapcsolatos gátlásokat. Gyermekek körében történő alkalmazását eddig kevesen vizsgálták.
Célkitűzés: A kutatás célja a képalkotó MI művészetterápiás alkalmazásának
hatékonyságvizsgálata a gyermeki önértékelésre és jóllétre gyakorolt hatásának
felmérésével.
Módszer: A vizsgálati csoport (N=14; 9,8±0,41 év) négyüléses, hagyományos
művészetterápiás témákra épülő foglalkozáson vett részt, ahol MI segítségével szavakkal
alkottak képeket, és kérdőíveket töltöttek ki. Az önértékelést a Coopersmith-féle
önértékelési kérdőív, a jóllétet a Serdülő Mentális Egészség Kontinuum Skála mérte az
intervenció előtt és után, öthetes időközzel. A gyermekek minden ülésen önbeszámolós
módszerrel mérték hangulatukat, a vizsgálat végén az alkotási móddal kapcsolatos
percepcióikat hétfokú Likert-skálán rögzítették. A kontrollcsoport (N=14; 10,6 ±0,50 év)
az önértékelést és jóllétet mérő kérdőívek kitöltését végezte, azonos időközzel.
Eredmények: A vizsgálati csoport önértékelése nem változott szignifikánsan (p=0,290), de
a kontrollcsoporthoz képest javult (p<0,01). A jóllétben nem volt változás (p=0,1). A
foglalkozások javították a gyermekek hangulatát (p<0,01). A gyermekek egyetértettek
azzal, hogy a szavaik által létrehozott képek saját alkotásaik (M=6,5) ezek a képek saját
gondolataikat ábrázolták (M=6,5), továbbá szerettek így alkotni (M=7). A saját alkotás
élménye pozitív korrelációt mutatott a boldogsággal (r=0,587; p=0,027), negatívat a
frusztráció (r=-0,620; p=0,018) megélésével. Emellett a saját gondolatok ábrázolásának
képessége erősen korrelált a boldogság gyakoribb érzésével (r=0,870; p<0,01). A
gyermekek énképének tudatosodását az első és az utolsó foglalkozáson készült énrajzok
szignifikáns eltérései jelzik a szószám, a módosítások száma és a megjelenített pozitív
tulajdonságok tekintetében (p<0,01).
Következtetés: A hangulat és az önértékelés szignifikáns növekedése alapján a módszer
alkalmazható hasonló célú művészetterápiás intervenciókhoz. A kutatás rámutat arra, hogy
az MI-al létrehozott képek saját alkotásként való megítélése és a személyes gondolatok
kifejezési képessége kiemelt jelentőségű a tapasztalt boldogság és frusztráció mértékében.



